三成素與毛利氏僧魁安國寺惠瓊善，乃因惠瓊說毛利輝元；又親說增田長盛、長束正家討家康，皆諾；又用繼吉策，矯秀賴書，令正澄扼近江道口，令西國諸侯從征會津者皆不得進。前田玄以、脅阪安治、長宗我部盛親等懼甬道絕，皆從三成。無何，輝元、行長將數萬眾至，屯大阪。三成以大將讓輝元，欲使當先。輝元不從，受大將，止屯大阪以衛秀賴。不一日，宇喜多秀家將萬眾至，遂議以秀家為先鋒。